*Τα Νέα*, 4.11.1950

Ταξιδεύοντας...

Επιστροφή

Σειρά σημειωμάτων του κ. Χρήστου Δ. Λαμπράκη – 18 Τελευταίον

Συμβαίνει συχνά στον άνθρωπο, να υφίσταται κάποιαν αδυναμία στη συνειδητοποίηση ενός γεγονότος, εάν από τα ίδια τα πράγματα δεν του δοθή άμεσα η απόδειξη της ύπαρξής του. Ἐτσι κι εγώ δισκολευόμουν να διαπιστώσω ενδόμυχα ότι ετελείωνε το ταξίδι μου, ως την ώρα που βγήκαμε από τα Αιγυπτιακά νερά, μέτωπο στη Μεσόγειο. Με μιας ξαναπέρασε από μπρος μου η ενθύμηση της κυκλικής περιοδείας του ετερματιζόνταν πάλι στο σημείο εκκινήσεως. Μόνο σαν επιστρέψη κανένας στην πατρίδα, παίρνουν κι οι περιπλανήσεις νόημα· δίχως Ιθάκη, λέει ο ποιητής, δεν θα υπήρχεν Οδύσσεια.

Τώρα που κλείνει κι η τελευταία σελίδα του ταξιδιού μου, αισθάνομαι την υποχρέωση και να συγχαρώ αλλά και να παινέσω την Εταιρία Μεσογειακών Γραμμών για τη μεγάλη της νίκη. Θα δώσω όμως πρώτα μια σαφέστερη εξήγηση: Από καιρό τώρα άρχισε στην Ιταλία ιδίως ένας άγριος συναγωνισμός για τα Ελληνικά επιβατικά πλοία, και γενικώτερα για την όλη ναυσιπλοΐα μας σε όφελος άλλων Ευρωπαϊκών σημαιών. Τα μόνα μέσα, κι η πρώτιστη δύναμη που διαθέτουμε, είναι ν’ αντιταχθούν τα προσόντα των καραβιών μας και να κατασταθή έκδηλη η ανωτερότητά τους. Αν τα ξένα βαπόρια υπερτερούνε στο μέγεθος και στην ταχύτητα, η άφθαρτη καλή θέληση του Έλληνα ναυτικού υψώνει για μας τη ζυγαριά. Πρωτοπορειακά στον αγώνα αυτό είναι όσα από τα καράβια μας φέρνουν στα ξένα λιμάνια την Ελληνική σημαία. Και η «Κυρήνεια» την κρατά πολύ ψηλά. Με τις αναμφίβολες αρετές της, κατώρθωσε να εδραιωθή ακράδαντα στην συνείδηση του ξένου κόσμου του ταξιδεύει, να επιβληθή σαν ένα από τα καλύτερα – για να μην μεταχειριστώ τον υπερθετικό – από τα πλοία που διασχίζουνε τις μακρυνότερες θάλασσες. Η νίκη του «Κυρήνεια» στη Μεσόγειο δεν είναι μονάχα το ότι κατέχει πρώτη θέση στα λιμάνια του εξωτερικού, αλλ’ είναι ακόμα μια νίκη της σύγχρονης Ελλάδας σ’ άλλον έναν τομέα της Ευρωπαϊκής ζωής. Από τη Μεσόγειο έως την Ερυθρά Θάλασσα, από τον Ινδικό και τον Νότιο Παγωμένο Ωκεανό μέχρι το Μαλαϊκό Αρχιπέλαγος παρακολούθησα στη διαδρομή της την «Κυρήνεια». Μέσα στους δυόμιση μήνες του ταξιδιού, μου δόθηκε η ευκαιρία να αντιληφθώ από κοντά και συγχρόνως ν’ απολαύσω την ζωή πάνω στο καράβι αυτό. Δεν μπορεί όμως να νοήση όποιος δεν πήρε άμεση επαφή με τούτη τι δυσκολίες παρουσιάζονται στη συντήρηση του βαποριού. Οι αποστάσεις που σκεπάζει δίχως κανέναν ενδιάμεσο σταθμό, μπορεί να υπερβούν και τα χίλια τριακόσια μίλλια. Έτσι είναι υποχρεωμένο το ατμόπλοιο που φέρει τους μετανάστες να έχη πλήρη τα συνεργεία για οποιαδήποτε απρόοπτα παρουσιαστούν κατά τη διάρκεια της διαδρομής. Ειδικώτερα απόρησα με την τελειότητα του ιατρείου, που ήταν πάντα έτοιμο για κάθε επέμβαση, και εφωδιασμένο μ’ όλα τα απαιτούμενα όργανα. Δεν είναι σπάνιο μάλιστα να αναφανούν μεταξύ των επιβατών μεταδοτικά νοσήματα, οπότε ο άρρωστος απομονώνεται σε ειδικό δωμάτιο της πρύμνης του πλοίου.

Πάνω απ’ όλα όμως, πιο ψηλά κι απ’ την οργάνωση και τα μέσα αναψυχής, στέκει η ευγένεια και η καλή θέληση των ναυτικών μας, που ανάφερα και πριν. Αυτή και μόνο αρκεί για να τους θέση στην καλύτερη μοίρα. Και το παράδειγμα της «Κυρήνειας» αντικατοπτρίζει λαμπερά το ιδανικό που πρέπει να επιζητήση κάθε Ελληνικό καράβι.

Γι’ αυτό, λίγο προτού φτάσουμε, αναλογιζόμουνα με κάποια μελαγχολία πως σε δυο ημέρες θ’ άφινα την πλωτή και φιλόξενη κατοικία μου…

Όλα όμως διαλύθηκαν όταν, πάνω στο σούρουπο, φάνηκε στον oρίζοντα η Αττική. Ένοιωσα κάτι να σαλεύη μέσα μου στον γνώριμο αγέρα που με φυσούσε, ξεχασμένες μυρωδιές που ερχόντουσαν καταπάνω μου να ξυπνήσουν εικόνες, καταστάσεις... Το ταξίδι με τις πολύχρωμες εντυπώσεις του άρχισε να μπαίνει στη θέση του μύθου. Το μόνο αληθινό κι ολοζώντανο που εφάνταζε μπροστά μου ήταν η Αθήνα. Αυτή ήταν η παρούσα σημασία, η μοναδική πραγματικότητα της στιγμής...

Γύρω μου φωνές, γνωριμίες που ζητούσαν συμβουλές, διευθύνσεις, οδηγίες. Έσφιγγα χέρια, χαμογελούσα, λιγάκι χαμένος στο σάλο των ταξιδιωτών σαν φάνηκε καθαρώτερα η Αθήνα σ’ όλη της την ομορφιά μέσα από την κρυστάλλινη ατμόσφαιρα του Αττικού δειλινού. Λίγο αργότερα τα πρώτα φώτα τρεμάναβαν στο απόμακρο, ενώ ο ουρανός γινόταν άχρωμος, περιμένοντας τη νύχτα να τον αναστήση. Στάθηκα ακίνητος. Από το χώμα που μου μιλούσε έβγαινε πάλι για το καλοσώρισμα η γνώριμη φωνή της πατρίδας.

ΧΡΗΣΤΟΣ Δ. ΛΑΜΠΡΑΚΗΣ